Boer gaan haal astrante dief uit ysige water | Netwerk24
Deur Alet van der Walt 18 Julie 2019 06:48
Bezuidenhout sê die dief het ewe astrant vir hom gewys hy moet kom.
"Toe spring ek in en gaan haal hom," sê Bezuidenhout.
Die sleepwa met die sinkplate wat die diewe afgehaak het.
Bezuidenhout was self verlede week die slagoffer van misdaad toe 200 van sy en sy pa, Jan, se skape gesteel is.
Johan Terblanche, 'n bestuurslid van die Sandrivier-gemeenskapsveiligheidsforum, sê 'n melkboer van Welkom, Fanie van Jaarsveld, het Woensdagoggend gesien 'n bakkie met 'n sleepwa vol sinkplate staan langs die pad buite Welkom.
"Die sleepwa was glo te swaar gelaai. Dit het begin swaai, toe verloor hulle beheer en ry die veld in," sê Terblanche.
Van Jaarsveld het alarm gemaak en die plaaslike veiligheidsplan is in werking gestel.
Die diewe het intussen die sleepwa afgehaak en van hulle het met die bakkie gevlug, terwyl twee in die veld ingehardloop het.
'n Boer van Welkom, Fanie van Jaarsveld, het vroegoggend die bakkie en sleepwa langs die pad gesien.
Terblanche sê hy en die twee Bezuidenhout-neefs, Pieter en Klein Jan, en nog boere was sopnat soos hulle die diewe deur die water gejaag het.
Klein Jan het toe in die slikdam ingegaan om die een man uit te haal.
Terblanche sê die sinkplate is sowat R40 000 werd en dit was die derde vrag wat by 'n boer van Bultfontein gesteel is. Hy sê daar is ook twee vragte by 'n ander boer gesteel.
"Dit is lekker om te sien hoe ons sukses behaal," sê Terblanche.
Hy sê die forum het 8 000 lede.
Kapt. Stephen Thakeng, polisiewoordvoerder, sê die diewe het die boer se stoorkamer Dinsdagnag geplunder en 60 sinkplate gesteel.
Thakeng sê die polisie waardeer die hulp en vinnige optrede van plaaslike boere en veral die twee Bezuidenhout-neefs werk baie hard om misdaad te help bekamp.
Twee lede van Welkom se honde-eenheid, Bones Benecke en Wassie Wasmuth, het met die gemeenskap saamgewerk en een van die diewe naby die lughawe gevang.